હકીકતમાં, વર્તમાનયુગની પરીકથાઓ અવશ્ય રચાય છે. જ્યૉર્જ લુકાસની ‘સ્ટાર વૉર્સ’ આધુનિક પરીકથાઓ આબાદ નમૂનો છે. શ્રી પ્રેમનાથ મહેતાએ ‘તારકજંગ’ નામે એનું રૂપાંતર કર્યું છે. એમાં આફતમાં સપડાયેલી આઝાદી, એ આઝાદીના પ્રતીકરૂપ રાજકુંવરી કેતકી અને કેદ કરનાર દુષ્ટ સરમુખત્યાર, એને છોડાવવા મેદાને પડતો સદ્‍ગુણી ને સોહામણો નવયુવક ગગન, કોઈ આદિ ૠષિ જેવા ઈ-વાન-નલીનીન, એ લોકોના ઉમદા કાર્યમાં સાથ આપવા આવી મળતો એક અવકાશી ચાંચિયો, બે યંત્રમાનવો વગેરે પરીકથાનું જ વાતાવરણ સૂચવે છે. એટલે સુધી કે રાજકુંવરી કેતકીને કેદ પકડનાર બે દુષ્ટોનાં નામ પણ કાળયવન અને નરકાસુર રાખવામાં આવ્યા છે ! અહીં પણ જગત પર એકહથ્થુ શાસન સ્થાપવા ઈચ્છતા કાળયવન અને નરકાસુરને હરાવીને રાજકુંવરી કેતકીને છોડાવવાની કથા છે.